<classify> Waziri wa Nchi Ofisi ya Rais Menejimenti ya Utumishi wa Umma na Utawala Bora, George Mkuchika amesema si kweli kwamba Mpango wa Kupunguza Kaya Masikini Tasaf unachanganywa na siasa. Mkuchika pia amewaeleza wabunge kuwa, hakuna ushahidi kwamba fedha za mpango huo zinatumika kukisaidia Chama Cha Mapinduzi CCM kishinde kwenye uchaguzi.Ameyasema hayo leo bungeni mjini Dodoma wakati anajibu maswali ya nyongeza ya Mbunge wa Viti Maalum Chadema, Cecilia Pareso. Wakati anauliza swali, Mbunge huyo amesema, fedha za Tasaf zimekuwa zikitolewa kisiasa kwa wana CCM na kwamba zimekuwa zikitumika kama sehemu ya rushwa wakati wa uchaguzi mdogo kuwahonga wananchi ili CCM ishinde.Kwa mujibu wa Mkuchika, walengwa wa Tasaf wanapendekezwa na wana vijiji wenyewe kwa kuandika jina la mwananchi wanayeamini anastahili kupata msaada wa Tasaf na baada ya hapo watendaji wa Tasaf wanazunguka kwenda kuthibitisha.Ndiyo yale yale niliyosema, jambo hujalifanyia utafiti usiliseme...hakuna mtu anayechanganya siasa katika Tasaf, wala hakuna ushahidi kwamba hela ya Tasaf inatumika katika uchaguzi. Mimi ningeliweza kumuomba Mheshimiwa Spika kwamba, aah athibitishe kauli yake lakini tusifike huko, tusifike huko mimi nimekusamehe amesema.  <topic>: kitaifa 